Chilongesa 10
Munahase Kutachikiza Ngachilihi Kwitava chaMuchano?
1. Uno kwatwama kwitava chimwe kaha chamuchano tahi?
Yesu anangwile vaka-kumukavangiza kwitava chimwe kaha chamuchano. Kwitava kana chapwa nge hijila yakuya kukuyoya chahaya myaka yosena. Yesu ahanjikile kupandama kujila kana ngwenyi: “Vali nakuyiwana vanapu vavandende kaha.” (Mateu 7:14) Kalunga eji kwitavilanga kaha kwitava chimwe kaha chize chapendamina haMazu enyi amuchano. Vaka-kumulemesa Kalunga vamuchano vakwechi lufwelelo lumwe kaha.—Tangenu Yowano 4:23, 24; 14:6; Wavaka-Efwesu 4:4, 5.
2. Yesu ahanjikile vyuma muka kutalisa kuli vaka-Kulishitu vamakuli?
Yesu ambile ngwenyi nakukapwa vapolofweto vamakuli vaze navakajilulula kwitava chavaka-Kulishitu. Tupolofweto vamakuli veji kusolokanga nge vaka-kulemesa Kalunga vamuchano. Jichachi javo vajivuluka kupwa javaka-Kulishitu. Oloze munahase kuvatachikijila kuvilinga vyavo. Mujila muka? Kwitava chamuchano chikiko kaha cheji kupwanga navaka-Kulishitu vamuchano vaze vakwechi vilinga vyamwaza.—Tangenu Mateu 7:13-23.
3. Uno munahase kutachikiza ngachilihi vaka-kulemesa Kalunga vamuchano?
Achitalenu hatutachikijilo tuno tutanu:
Vaka-kulemesa Kalunga vamuchano vavumbika Mbimbiliya kupwa Mazu aKalunga. Veji kufwilanga kuyoya kweseka najindongi jatwamamo. Ngachize, kwitava chamuchano chalihandununa nakwitava chize chapendamina hakunangula vishinganyeka vyavatu. (Mateu 15:7-9) Vaka-kulemesa Kalunga vamuchano veji kulinganga vyuma veji kunangulanga.—Tangenu Yowano 17:17; WaChimoteu 2, 3:16, 17.
Vaka-kukavangiza Yesu vamuchano vavumbika lijina lyaKalunga, Yehova. Yesu avumbikile lijina lyaKalunga hakunangula vatu valitachikize. Avakafwile vatachikize Kalunga nakuvanangula valombenga ngwavo lijina lyaKalunga valijilile. (Mateu 6:9) Kwitava muka cheji kutandakanyisanga lijina lyaKalunga okwo mwatwama?—Tangenu Yowano 17:26; Wavaka-Loma 10:13, 14.
Vaka-Kulishitu vamuchano veji kunangulanga vyaWangana waKalunga. Kalunga atumine Yesu ambulule mujimbu wamwaza waWangana. Wangana waKalunga ukiko naukakumisa ukalu wavatu wosena. Yesu atwalileho lika kuhanjika vyaWangana swi nakulikumbi afwile. (Luka 4:43; 8:1; 23:42, 43) Ambile ngwenyi vaka-kumukavangiza navakivo navakambululanga ou mujimbu. Nge mutu umwe mweza kuli yenu nakumyambulila mujimbu waWangana waKalunga, kaha mutu kana atela kupwa wamukwitava chika?—Tangenu Mateu 24:14.
Vaka-kumukavangiza Yesu kaveshi vakukaye kano kakapiko. Munahase kuvatachikiza mwomwo kavazana mumapolitiki namuvikokojola vyavaka-kayeko. (Yowano 17:16; 18:36) Kaha nawa kaveshi kulondezeza vilinga vyavipi vyamuno mukayeko.—Tangenu WaYakova 4:4.
Vaka-Kulishitu vamuchano valizanga umwe namukwavo. Mazu aKalunga avanangula vavumbikenga vatu vakufuma kuvisemwa vyakulisezaseza. Numba tuhu vaka-kwitava chamakuli vanakundwizanga jijita jamafuchi, oloze vaka-kulemesa Kalunga vamuchano kaveshi kulinga ngochoko. (Mika 4:1-3) Vaka-Kulishitu vamuchano veji kuzachisanga lwola lwavo naluheto lwavo vakafwe vakwavo nakuvakolezeza.—Tangenu Yowano 13:34, 35; WaYowano 1, 4:20.
4. Kutala munatachikiza jino kwitava chamuchano nyi?
Kwitava muka cheji kunangulanga vyuma vyosena kweseka nomu ahanjika Mazu aKalunga, nakuvumbika lijina lyaKalunga, nakuvilika nge Wangana waKalunga ukiko kaha naukakumisa ukalu wavatu? Liuka muka lyeji kusololanga zangi nakulihenda kujita? Enu munashinganyeka ngwenu ngachilihi?—Tangenu WaYowano 1, 3:10-12.
cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn